
Don’t be evil – a Google adatvédelmi politikája az AdWords szolgáltatás tükrében

A társadalom jelentős része úgy tekint az adatvédelemre, mint egy feleslegre. Az adatkezelő cégek számviteli adminisztrációs kötelezettségként fogják fel, az emberek pedig egyáltalán nem foglalkoznak vele. Sokak szerint az adatvédelem csak a bűnözőket védi, miatta nem lehet kamerarendszereket telepíteni, illetve nem lehet a csaló munkavállalót lenyomozni.
A Google folyamatos és mindenre kiterjedő adatgyűjtő tevékenységet folytat a felhasználók többségének tudta nélkül. AdWords nevű reklámszolgáltatása a viselkedés alapú reklámozáson alapul, amelynek lényege, hogy a felhasználók internetezési szokásait vizsgálja, monitorizálja. Ennek során a meglátogatott oldalak, gyakran használt kulcsszavak, online létrehozott tartalmak kerülnek tanulmányozásra annak érdekében, hogy a kiértékelés eredményeként létrejöjjön egy egyedi profil, amelyhez könnyedén hozzá lehet rendelni a hozzá illő reklámokat.
A személyiségprofilok kialakításának egyszerűbbé tételében nagy szerepe van a Google 2012 márciusában megjelent legújabb adatvédelmi irányelvének, hiszen a korábbiakhoz képest legfontosabb újítása a több mint 60 termék specifikus adatvédelmi irányelv harmonizálása, általánosítása. Az irányelvek homogenizálása lehetővé tette a Google számára, hogy jogilag védetté tegye az adatvédelmi gyakorlatát.
Az Európai Bizottság 29-es számú adatvédelmi munkacsoportja felvette a kapcsolatot a Google-lal és felszólította, hogy tisztázza adatkezelői tevékenységét. A Google válasza több ponton is homályos, vagy tágan értelmezhető volt, ebből kifolyólag nem volt megállapítható pontosan, miként kezeli a felhasználók adatait.
Azok a felhasználók, akik adataik kétes kezelését el szeretnék kerülni, böngészőjükben beállíthatják az ún. Do Not Track funkciót, amely – nevéből is adódóan – letiltja a folyamatos monitoring tevékenységet. Ennek a lépésnek egyértelmű előnye a felhasználó adatainak védelme, gazdasági szempontból viszont inkább negatív hatást válthat ki, mert jelentősen lecsökken annak az esélye, hogy az internetező rákattintson a reklámokra. Ez komoly hátrányt okoz a Google-nek, aki bevételei jelentős részét reklámszolgáltatásából szerzi.
A Google elől ebből kifolyólag szinte lehetetlen elbújni, de a nagyobb problémát az internetezők okozzák, akiknek ez nem is áll szándékukban…



